CELEX: 52012DC0397
Language: mt
Date: 2012-07-06 00:00:00
Title: Rakkomandazzjoni għal RAKKOMANDAZZJONI TAL-KUNSILL bil-għan li tintemm il-qagħda ta’ żbilanċ tal-gvern eċċessiv fi Spanja

|
			
		
		
		52012DC0397
		
			Rakkomandazzjoni għal RAKKOMANDAZZJONI TAL-KUNSILL bil-għan li tintemm il-qagħda ta’ żbilanċ tal-gvern eċċessiv fi Spanja /* COM/2012/0397 final */
			
				
		
		
			
			   	Rakkomandazzjoni għal
RAKKOMANDAZZJONI TAL-KUNSILL
bil-għan li tintemm il-qagħda ta’
żbilanċ tal-gvern eċċessiv fi Spanja
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea (TFUE), u b’mod partikolari l-Artikolu 126(7)
tiegħu,
Wara li kkunsidra r-rakkomandazzjoni
tal-Kummissjoni Ewropea,
Billi:
(1)       Skont l-Artikolu 126
tat-TFEU, l-Istati Membri għandhom jevitaw żbilanċi
eċċessivi tal-gvern.
(2)       Il-Patt ta’ Stabbiltà u
Tkabbir huwa bbażat fuq l-għan ta’ finanzi sodi tal-gvern bħala
mezz biex jissaħħu l-kundizzjonijiet għall-istabbiltà
tal-prezzijiet u għal tkabbir sostenibbli b’saħħtu li jwassal
għall-ħolqien tal-impjiegi.
(3)       Fis-27 ta’ April 2009,
il-Kunsill iddeċieda, skont l-Artikolu 104(6) tat-Trattat li
jistabbilixxi l-Komunità Ewropea (TKE), li fi Spanja kien hemm
żbilanċ eċċessiv u ħareġ rakkomandazzjoni sabiex
jiġi kkoreġġut l-iżbilanċ eċċessiv sa mhux
aktar tard mill-2012, skont l-Artikolu 104(7) (TKE) u
l-Artikolu 3 tar-Regolament tal-Kunsill (KE) Nru 1467/97 tas-7 ta' Lulju 1997
dwar li titħaffef u li tiġi ċċarata l-implimentazzjoni
tal-proċedura ta' defiċit eċċessiv. 
(4)       Fit-2 ta’ Diċembru 2009,
il-Kunsill iddeċieda, b’konformità mal-Artikolu 3(5) tar-Regolament
tal-Kunsill (KE) Nru 1467/97, li kienet ittieħdet azzjoni effettiva u li
l-avvenimenti ekonomiċi negattivi mhux mistennija li kellhom konsegwenzi
żvantaġġużi kbar għall-finanzi tal-gvern kienu
seħħew wara li kienet ġiet adottata din ir-Rakkomandazzjoni.
Bħala riżultat, il-Kunsill iddeċieda li jadotta rakkomandazzjoni
riveduta skont l-Artikolu 126(7) TFUE li tikkoreġi l-iżbilanċ
eċċessiv sa mhux aktar tard mill-2013. Sabiex id-defiċit
nominali tal-gvern jinġieb taħt it-3% tal-valur ta’ referenza tal-PDG
sal-2013, ġie rrakkomandat sforz fiskali annwali medju ta' ''il fuq minn 1.5%
tal-PDG' matul il-perjodu 2010-2013. Fil-kalkolu tal-isforz fiskali annwali
medju, id-defiċit tal-2011 fit-tbassir tas-servizzi tal-Kummissjoni
tal-ħarifa 2009 ittieħed bħala l-punt ta' tluq. L-isforz fiskali
totali meħtieġ biex tintlaħaq il-mira nominali tad-defiċit
ta' 3% sad-data tal-għeluq imbagħad ġiet ikkalkulata billi
ġie preżunt għeluq gradwali tad-differenza bejn il-produzzjoni
reali u dik potenzjali sal-2015.
(5)       Fil-15 ta’ Ġunju 2010,
il-Kummissjoni kkonkludiet li Spanja kienet ħadet azzjoni effettiva
għall-konformità mar-rakkomandazzjoni tal-Kunsill tat-2 ta’ Diċembru 2009
biex iġġib l-iżbilanċ tal-gvern għal taħt
il-valur ta' referenza ta' 3% tal-PDG u qieset li ma kien għalhekk
meħtieġ l-ebda pass addizzjonali fil-proċedura ta'
żbilanċ eċċessiv. 
(6)       Skont l-Artikolu 3 (5)
tar-Regolament (KE) Nru 1467/97, il-Kunsill jista’ jiddeċiedi, fuq
rakkomandazzjoni mill-Kummissjoni, li jadotta rakkomandazzjoni riveduta skont
l-Artikolu 126(7) tat-TFUE, jekk tkun ittieħdet azzjoni effettiva u jekk
avvenimenti ekonomiċi negattivimhux mistennija li kellhom konsegwenzi
żvantaggużi kbar għall-finanzi tal-gvern iseħħu wara
l-adozzjoni ta' din ir-Rakkomandazzjoni. L-avvenimenti ekonomiċi
żvantaġġużi mhux mistennija b'effetti baġitarji
żvantaġġużi kbar se jitqiesu fuq l-isfond tat-tbassir
ekonomiku li fuqu hija bbażata r-rakkomandazzjoni tal-Kunsill.
(7)       Skont l-Artikolu 126(7)
tat-TFUE u l-Artikolu 3 tar-Regolament tal-Kunsill (KE) Nru 1467/97, il-Kunsill
meħtieġ jagħmel rakkomandazzjonijiet lill-Istat Membru
kkonċernat bil-ħsieb li tintemm is-sitwazzjoni ta’ żbilanċ
eċċessiv fi żmien determinat. Ir-rakkomandazzjoni għandha
tistabbilixxi żmien massimu ta' sitt xhur għal azzjoni effettiva li
għandha tittieħed mill-Istat Membru kkonċernat biex
jikkoreġi l-iżbilanċ eċċessiv. Barra minn hekk,
f’rakkomandazzjoni biex jiġi kkoreġut żbilanċ
eċċessiv, il-Kunsill għandu jitlob għall-ilħiq ta’
miri baġitarji annwali li, abbażi tat-tbassir li fuqu tissejjes
ir-rakkomandazzjoni, ikunu konsistenti ma’ titjib minimu annwali
fil-bilanċ strutturali, jiġifieri l-bilanċ aġġustat
ċiklikament minbarra miżuri ta’ darba u miżuri temporanji
oħrajn, ta’ mill-inqas 0.5 % tal-PDG bħala valur ta’ referenza. 
(8)       Wara li rreġistrat
kontrazzjoni sinifikanti fl-2009, meta il-PDG reali waqa' bi 3.7%, l-ekonomija
kompliet sejra lura fl-2010, minkejja li b' -0.1º% biss. L-ekonomija
reġgħet lura għal tkabbir ekonomiku pożittiv fl-2011 (0.7%),
appoġġata mid-dinamiżmu tal-esportazzjonijiet Spanjoli, li kienu
megħjuna mill-kompetittività titjieb tal-ekonomija Spanjola, u
l-kontrazzjoni tal-importazzjonijiet, konformi mad-dgħufija tad-domanda
lokali. Madankollu, skont l-aġġornament l-aktar riċenti
mis-servizzi tal-Kummissjoni tal-perspettiva ekonomika ta' Spanja għall-2012-2013,
li huwa aġġornament tat-tbassir tar-rebbiegħa tal-2012 li
jinkorpora l-miżuri fiskali meħuda fl-aħħar ta' Mejju 2012
fil-livell reġjonali u l-aħħar żviluppi ekonomiċi u
baġitarji, Spanja x’aktarx se taqa’ lura fir-reċessjoni, u
tirreġistra tkabbir ekonomiku annwali negattivi sew fl-2012 u l-2013. Sew
fis-settur pubbliku sew fil-privat, id-diżingranaġġ u
l-qgħad imdaqqas huma piż kbir fuq id-domanda domestika. Barra minn
hekk, l-ambjent internazzjonali mdgħajjef qed iżomm lid-domanda
esterna milli tagħmel tajjeb għad-dgħufija tad-domanda
domestika, li jirriżulta fil-kontrazzjoni tal-ekonomija Spanjola.
(9)       Id-defiċit
tal-amministrazzjoni pubblika laħaq 9.3% tal-PDG fl-2010, minn 11.2% fl-2009.
It-titjib fil-bilanċ tal-baġit kien xprunat sew minn tnaqqis
fin-nefqa totali sew minn żieda fid-dħul totali, l-aktar bħala
riżultat ta' miżuri diskrezzjonarji. Fl-2011, l-eżitu
tal-iżbilanċ kien agħar milli mistenni, 8.5% tal-PDG, imqabbel
ma’ mira ta’ 6% tal-PDG. Spanja infurmat lill-Eurostat fis-17 ta' Mejju 2012 li
d-defiċit tal-amministrazzjoni pubblika tal-2011 jista' jiġi rivedut
b'madwar 0.4% tal-PDG minħabba informazzjoni ġdida dwar ċerti
partiti baġitarji tan-nefqa tar-reġjuni awtonomi li ma kinux ġew
inklużi fin-notifika ta' Marzu 2012 dwar il-proċedura ta'
żbilanċ eċċessiv. Madwar żewġ terzi
tad-devjazzjoni tal-baġit tal-2011 seħħew fil-livell
reġjonali, filwaqt li l-amministrazzjoni ċentrali u s-sigurtà
soċjali rreġistraw ħafna anqas telf. Id-devjazzjoni
tal-baġit ġiet spjegata prinċipalment spjegat minn dħul
inqas milli mistenni minħabba li mmaterjalizza ambjent ekonomiku inqas
favorevoli milli previst fil-programm ta’ stabbiltà tal-2011 u
kompożizzjoni tat-tkabbir b'inqas intensità fiskali, filwaqt li l-infiq
eċċessiv kienu limitat.
(10)     Skont aġġornament
mis-servizzi tal-Kummissjoni tat-tbassir tar-rebbiegħa tal-2012,
l-iżbilanċ ġenerali tal-gvern huwa pproġettat għal 6.3%
tal-PDG fl-2012, li jitqabbel ma' defiċit mistenni ta' 5.3% tal-PDG
fil-programm ta' stabbiltà tal-2012 u l-abbozz tal-liġi tal-baġit
tal-2012. Din tal-aħħar hija bbażata fuq miżuri
ghaż-żieda fid-dħul li jinkludu prinċipalment żidiet
fit-tassazzjoni diretta, bħal bidliet fit-tassazzjoni tad-dħul u
tal-impriżi, u amnestija fiskali. Xi wħud minn dawn il-miżuri
tħabbru bħala temporanji, bħaż-żieda fit-taxxa fuq
id-dħul (limitata għall-2012 u l-2013), jew ser ikollhom l-impatt ta’
darba, bħall-bidla fis-sistema tal-pagamenti għat-taxxi korporattivi
fl-2012 u l-amnestija fiskali. L-abbozz tal-liġi tal-baġit u
l-programm baġitarju jipprevedu li n-nefqa totali tonqos bħala
riżultat ta' tnaqqis drastiku fl-infiq kapitali kif ukoll kurrenti,
inkluż minn iffrankar fl-oqsma tal-kura tas-saħħa u
l-edukazzjoni fil-livell reġjonali. Id-devjazzjoni mbassra mill-mira tal-2012
hija prinċipalment marbuta ma' tnaqqis mistenni fid-dħul,
speċjalemnt fis-sigurtà soċjali, u nefqa soċjali akbar, dovut
għal prospett makroeknomiku agħar, kompożizzjoni ta' tkabbir
b'inqas intensità fiskali, u deterjorament akbar fis-suq tax-xogħol.
It-tbassir baġitarju għadu soġġett għal riskji kbar.
Jaf ikun hemm devjazzjoni akbar minħabba li l-kriżi ekonomika tmur
għall-agħar u minħabba riskji ta' implimentazzjoni fuq il-livell
reġjonali minħabba l-fatt li bosta miżuri baġitarji
japplikaw biss għal parti mis-sena. L-ibbilanċjar mill-ġdid
meħtieġ li għaddej bħalissa fl-ekonomija Spanjola
mill-oġġetti mhux skambjabbli għal dawk skambjabbli jimplika
wkoll riskju ta' tkabbir ekonomiku b'intensità fiskali anqas. Ċifri
reċenti ħafna dwar l-eżitu baġitarju għall-ewwel xhur
tal-2012 juru li qed tkompli l-pressjoni 'l isfel fuq id-dħul u jindikaw
il-ħtieġa li jiġu implimentati mingħajr aktar dewmien aktar
miżuri strutturali. 
(11)     Skont l-aġġornament
mis-servizzi tal-Kummissjoni tat-tbassir tar-rebbiegħa tal-2012, fuq
il-bażi ta' politiki mhux mibdula, u bil-PDG reali mistenni jiċkien
b'0.3% mis-sena preċedenti, l-iżbilanċ tal-gvern huwa
pproġettat għal 6.1% tal-PDG fl-2013 meta mqabbel mal-mira
oriġinali ta' 3% tal-PDG. Il-programm ta’ stabbiltà tal-2012
jipproġetta żieda mdaqqsa fid-dħul mit-taxxi fuq il-produzzjoni
u l-importazzjonijiet, li għadha mhix mirfuda minn miżuri konkreti, u
li hija mistennija wkoll tkun parzjalment ikkumpensata minn inqas taxxi fuq
ix-xogħol. Il-programm jinkludi wkoll – s’issa mhux speċifikat
għal kollox – tnaqqis min-naħa tal-infiq, partikolarment fil-qasam
tal-edukazzjoni u l-kura tas-saħħa fil-livell reġjonali.
Għall-2014 u l-2015, il-konsolidazzjoni mbassra għall-ġejjieni
għadha mhix appoġġata biżżejjed minn miżuri biex
jirfdu l-mira tal-iżbilanċ propost, u ftit hemm miżuri konkreti
inklużi fil-programm ta' stabbiltà.
(12)     L-aġġornament
mis-servizzi tal-Kummissjoni tat-tbassir tar-Rebbiegħa tal-2012 juri li
l-iżbilanċ strutturali kien ta' 8.7%, 7.3% u 7.0% tal-PDG fl-2009, l-2010
u l-2011 rispettivament. Mistenni jilħaq 4.3% tal-PDG fl-2012. Dan
jimplika sforz fiskali medju ta' 1.5% tal-PDG bejn l-2010 u l-2012, li huwa
konformi mal-isforz fiskali annwali medju minimu meħtieġ ta' ''l fuq
minn 1.5% 'tal-PDG speċifikat mill-Kunsill fl-2010-2013. Jekk issir
korrezzjoni għall-bidla fix-xenarju makroekonomiku bejn il-projezzjonijiet
sottostanti għar-rakkomandazzjonijiet tal-Kunsill tat-2 ta' Diċembru 2009
u t-tbassir kurrenti, l-isforz fiskali annwali medju stmat bejn l-2010 u 2012
huwa ta' 0.5 pp. tal-PDG ogħla. Spanja s'issa ħadet azzjoni effettiva
fir-rigward tal-mogħdija għall-iżbilanċ strutturali sal-2012.
(13)     Skont it-tbassir
tar-ħarifa 2009 mis-servizzi tal-Kummissjoni, li kien jifforma l-bażi
tar-rakkomandazzjoni tal-Kunsill taħt l-Artikolu 126(7) TFUE tat-2 ta'
Diċembru 2009, l-ekonomija Spanjola kienet mistennija tonqos b' 0.8% fl-2010
u se tikber b' 1% fl-2011. Is-snin 2012 u 2013 kienu lil hinn mill-perjodu
tat-tbassir, iżda taħt l-ipotesi tal-għeluq gradwali tad-distakk
negattiv kbir fil-produzzjoni sal-2015, kien mistenni, għall-2012 u l-2013,
tkabbir ogħla minn dak tal-2011. L-eżitu tal-PDG reali għall-2010
u l-2011 kien kemxejn aktar pożittiv milli mistenni fit-tbassir
tal-ħarifa tal-2009. Madankollu, il-kompożizzjoni tat-tkabbir ekonomiku
kellha intensità fiskali inqas milli mistenni, billi l-kontribuzzjoni
akkumulata tad-domanda domestika għall-2010 u l-2011 kienet ta' - 2.7
punti perċentwali tal-PDG, imqabbla ma' tbassir ta' -1.1. punti
perċentwali, minħabba t-tnaqqis aktar malajr milli kien mistenni
tas-settur tal-oġġetti mhux skambjabbli. Ir-riżultati
mill-aġġornament tas-servizzi tal-Kummissjoni tat-tbassir
tar-rebbiegħa 2012 għall-2012 u l-2013 juru li l-ekonomija Spanjola
se tħabbat wiċċha ma' burraxki qawwija li ma kinux mistennija
fit-tbassir tal-ħarifa tal-2009. Filwaqt li t-tbassir tal-ħarifa tal-2009
jassumi rati ta’ tkabbir ta' ferm aktar minn 1% kull sena fl-2012 ul- 2013,
l-aħħar previżjonijiet jindikaw rati ta’ tkabbir ta' -1.9% u -0.3%,
rispettivament, abbażi ta' ebda tibdil fil-politika. Barra minn hekk,
il-kompożizzjoni tat-tkabbir x'aktarx tkompli tkun imxaqilba lejn domanda
esterna netta, bl-issuktar tal-effetti negattivi fuq id-dħul mit-taxxa.
(14)     Id-dejn pubbliku gross tela'
għal 68.5% tal-PDG fl-2011, u skont l-aġġornament tas-servizzi
tal-Kummissjoni tat-tbassir tar-rebbiegħa tal-2012, mistenni jaqbeż
għal 80.9% tal-PDG fl-2012 u 86.8% fl-2013, ibbażat fuq xenarju ta'
ebda bidla fil-politika, u għalhekk ikun qabeż il-valur ta' referenza
tat-Trattat fis-snin kollha. Din iż-żieda fil-proporzjon tad-dejn
hija prinċipalment immexxija minn ħlasijiet ta’ imgħax
ogħla u sa grad inqas mid-dinamika tal-iżbilanċ primarju.
L-aġġustament bejn il-fondi u l-flussi huwa mdaqqas fl-2012, billi
jikkontribwixxi 5.4 punti perċentwali tal-PDG liż-żieda, u huwa
marbut mal-pjan għas-saldu tal-fatturi tal-fornituri tal-korpi
pubbliċi u operazzjonijiet pendenti oħrajn. Ir-riskji li hemm marbuta
max-xenarju makroekonomiku u l-miri baġitarji, kif ukoll mal-miżuri
addizzjonali ta’ salvataġġ finanzjarju, jistgħu jikkontribwixxu
għal iktar żieda fid-dejn pubbliku. 
(15)     Il-pożizzjoni
baġitarja marret lura sostanzjalment meta mqabbla ma' meta ġiet
ifformulata l-ewwel Rakkomandazzjoni tal-Kunsill, minħabba x-xejra
ekonomika agħar milli mistenni, li għandha wkoll intensità fiskali
anqas. Barra minn hekk, il-kontrazzjoni mdaqqsa tal-ekonomija qed taffettwa
l-impjiegi u l-qgħad b’mod negattiv ħafna. Dan qed ikollu effetti
negattivi sew fuq in-naħa tad-dħul sew fuq tal-infiq, b'nuqqas ta'
kontribuzzjonijiet soċjali u trasferimenti soċjali ogħla. B'dawn
il-fatturi kollha meqjusa, u partiolarment id-deterjorazzjoni prominenti
fil-prospetti fiskali minn żmien ir-Rakkomandazzjoni oriġinali
tal-Kunsill taħt l-Artikolu 126(7) TFUE, tkun għalhekk
ġustifikata sena addizzjonali għall-korrezzjoni
tal-iżbilanċ eċċessiv. 
(16)     L-għoti ta' sena
addizzjonali għall-korrezzjoni tal-iżbilanċ eċċessiv
jeħtieġ li jintlaħqu l-miri tal-iżbilanċ nominali
intermedji ta' 6.3% tal-PDG għall-2012, 4.5% tal-PDG għall-2013 u 2.8%
tal-PDG għall-2014. Fuq il-bażi tal-aġġornament
tas-servizzi tal-Kummissjoni tat-tbassir tar-rebbiegħa tal-2012, l-isforz
fiskali sottostanti li jirriżulta minn dawn il-miri nominali huwa ta' 2.7%
tal-PDG fl-2012, 2.5% tal-PDG fl-2013 u 1.9% tal-PDG fl-2014. Fid-dawl ta'
dejta reċenti ħafna dwar l-eżitu fiskali għall-ewwel xhur
tal-2012, se jkunu meħtieġa miżuri addizzjonali biex
tintlaħaq il-mira tal-iżbilanċ għall-2012. Il-qagħda
se jkollha tiġi mmonitorjata mill-qrib u jkollha tittieħed azzjoni
korrettiva ulterjuri minn kmieni jekk iseħħ aktar telf. 
(17)     Minħabba l-pressjoni
qawwija tas-suq fuq id-dejn sovran Spanjol, hemm bżonn li tintrifed
il-kredibilità tal-isforz għall-konsolidazzjoni billi jiġi adottat
il-pjan baġitarju multiannwali mħabbar għall-2013-14 sa tmiem
Lulju 2012. Dan ikun jeħtieġ li jiġu speċifikati
fid-dettall il-miżuri strutturali kollha meħtieġa biex jinkisbu
l-miri baġitarji fl-2013 u l-2014, u jiġi aċċellerat
it-tnaqqis tal-iżbilanċ jekk il-kundizzjonijiet ekonomiċi jew
baġitarji jirriżultaw aħjar minn kif mistenni attwalment.
L-importanza ta' azzjoni f'waqtha f'dan il-punt sabiex jiġi evitat
ir-risku ta' aktar telf titlob għal skadenza iqsar ta' tliet xhur
għat-teħid ta' azzjoni effetiva.
(18)     Fl-10 ta' Lulju, il-Kunsill
adotta rakkomandazzjonijiet speċifiċi għall-pajjiż
għal Spanja, bl-ewwel waħda li kienet ibbażata, fost
l-oħrajn, fuq il-valutazzjoni tal-programm nazzjonali ta' riforma ta'
Spanja u l-programm ta' stabbiltà ta' Spanja għall-2012-2015. Din
ir-rakkomandazzjoni ssejjaħ għal infurzar strett tal-Liġi dwar
l-Istabbilità Baġitarja u l-adozzjoni ta' miżuri fiskali qawwija
fil-livell reġjonali. Dan kieku jtaffi r-riskji tat-telf fuq livell
reġjonali. Huwa essenzjali qafas fiskali u istituzzjonali
b'saħħtu fid-dawl tan-natura deċentralizzata tal-finanzi
pubbliċi ta' Spanja. Dan il-qafas jista' wkoll jissaħħaħ
bit-twaqqif ta’ istituzzjoni fiskali indipendenti biex tipprovdi analiżi u
pariri u tissorvelja l-politika fiskali. Meta titqies il-prestazzjoni
dgħajfa riċenti tal-gvernijiet reġjonali, il-konformità
baġitarja tagħhom, flimkien ma' sensittività akbar tad-dħul
għall-aġġustament strutturali li għaddej bħalissa,
l-impatt inċert tal-amnestija fiskali fuq id-dħul u l-operazzjonijiet
ta’ rkupru finanzjarju ulterjuri potenzjali, jippreżentaw riskji
għall-istrateġija baġitarja.
(19)     Fl-istess
ħin tar-reviżjonijiet regolari tal-programm ta' rikapitalizzazzjoni
finanzjarja għal Spanja msemmi fl-istqarrija tal-laqgħa
taż-żona tal-euro tad-29 ta' Ġunju 2012, se jkun hemm
monitoraġġ kull tliet xhur tal-progress ta' Spanja
fl-implimentazzjoni tal-impjeni tagħha fil-proċedura
tal-iżbilanċ eċċessiv, 
(20)     Spanja tissodsifa
l-kundizzjonijiet għall-estensjoni tal-iskadenza għall-korrezzjoni
tal-iżbilanċ ġenerali tal-gvern eċċessiv kif stipulat
fl-Artikolu 3(5) tar-Regolament (KE) Nru 1467/97 dwar li titħaffef u li
tiġi ċċarata l-implimentazzjoni tal-proċedura ta'
defiċit eċċessiv,
ADOTTA DIN IR-RAKKOMANDAZZJONI:
(1)                   
L-awtoritajiet Spanjoli għandhom iġibu fi
tmiemha l-qagħda attwali ta’ żbilanċ eċċessiv sal-2014.
(2)                   
L-awtoritajiet Spanjoli għandhom itejbu
l-bilanċ strutturali b' 2.7% tal-PDG fl-2012, 2.5% tal-PDG fl-2013 u 1.9%
tal-PDG fl-2014, sabiex iġibu d-defiċit nominali tal-gvern taħt
it-3% tal-valur ta’referenza tal-PDG sa l-2014, skont l-aġġornament
mis-servizzi tal-Kummissjoni tat-tbassir tar-rebbiegħa 2012. Il-miri tad-defiċit nominali tal-gvern
għandhom ikun ta' 6.3% tal-PDG għall-2012, 4.5% tal-PDG għall-2013
u 2.8% tal-PDG għall-2014.
(3)                   
L-awtoritajiet Spanjoli għandhom jimplimentaw
il-miżuri adottati fil-baġit tal-2012 u fil-pjanijiet ta'
bbilanċjar mill-ġdid tal-Komunitajiet Awtonomi u jadottaw sa tmiem
Lulju 2012 il-pjan baġitarju multi-annwali imħabbar għal 2013-14,
inkluża l-istrateġija baġitarja għat-terminu medju, li
tispeċifika bis-sħiħ il-miżuri strutturali
meħtieġa biex isseħħ il-korrezzjoni tal-iżbilanċ
eċċessiv sal-2014. Fid-dawl tal-eżitu fiskali reċenti
fl-ewwel xhur tal-2012, għandhom jadottaw bla dewmien miżuri
addizzjonali fl-2012 sabiex jiżguraw it-twettiq tal-pjanijiet
baġitarji għall-2012. Għandhom ikunu lesti jadottaw miżuri
ulterjuri jekk jimmaterjalizzaw riskji għall-pjanijiet baġitarji, u
jaċċelleraw it-tnaqqis tal-iżbilanċ fl-2013 u l-2014 jekk
il-kondizzjonijiet ekonomiċi jew baġitarji jkunu aħjar minn dawk
mistennija bħalissa. 
(4)                   
Il-Kunsill jistabbilixxi l-iskadenza ta' 3 xhur
sabiex il-Gvern Spanjol jieħu azzjoni effettiva u, bi qbil mal-Artikolu 3(4a)
tar-Regolament tal-Kunsill (KE) Nru 1467/97, biex jirrapporta fid-dettall
l-istrateġija ta' konsolidazzjoni prevista biex jintlaħqu l-miri. 
Lil hinn mir-rapport previst
fir-rakkomandazzjoni (4) u flimkien mal-programm ta' rikapitalizzazzjoni
finanzjarja imsemmi fl-istqarrija tal-laqgħa taż-żona tal-euro
tad-29 ta' Ġunju 2012, l-awtoritajiet Spanjoli għandhom jirrappurtaw
kull tliet xhur dwar il-progress li sar fl-implimentazzjoni ta’ dawn
ir-rakkomandazzjonijiet kif ukoll f’kapitolu separat tal-programmi ta’stabbiltà
li se jitħejjew sa l-2015.
L-awtoritajiet Spanjoli għandhom
japplikaw strettament id-dispożizzjonijiet il-ġodda tal-Liġi
dwar l-Istabbiltà Baġitarja dwar it-trasparenza u l-kontroll
tal-eżekuzzjoni tal-baġit. Konformi mar-rakkomandazzjonijiet
speċifiċi għall-pajjiż fi ħdan is-Semestru Ewropew,
il-Kunsill jitlob ukoll lil Spanja tistabbilixxi istituzzjoni fiskali indipendenti
biex tipprovdi analiżi u pariri u tissorvelja l-politika fiskali,
iżżomm man-natura infurzabbli tal-qafas baġitarju tagħha
għat-terminu medju, kif ukoll tissorvelja mill-qrib l-aderenza mal-miri
baġitarji matul is-sena għal livelli kollha tas-settur tal-gvern
ġenerali. Din ir-rakkomandazzjoni hija indirizzata lir-Renju ta’ Spanja.
Magħmul fi Brussell,
                                                                       Għall-Kunsill
                                                                       Il-President